b'\n_START_ARTICLE_\nTestas Namas - Medis - \xc5\xbdmogus\n_START_PARAGRAPH_\nTestas Namas - Medis - \xc5\xbdmogus \xe2\x80\x93 vienas i\xc5\xa1 asmenyb\xc4\x97s projekcini\xc5\xb3 test\xc5\xb3. Tiriamojo pra\xc5\xa1oma nupie\xc5\xa1ti nam\xc4\x85, med\xc4\xaf bei \xc5\xbemog\xc5\xb3, o pie\xc5\xa1iniai v\xc4\x97liau interpretuojami kvalifikuoto asmens. Kartais taikomas testas Namas, kai pie\xc5\xa1iamas tik namas. Kaip ir kiti projekciniai testai, \xc5\xa1is \xc4\xafgalina laisv\xc4\x85 ir subjektyvi\xc4\x85 interpretacij\xc4\x85._NEWLINE_Pirminis Namo - Med\xc5\xbeio - \xc5\xbdmogaus testo tikslas yra apib\xc5\xabdinti tiriamojo asmenyb\xc4\x97s aspektus, remiantis pie\xc5\xa1iniais, ta\xc4\x8diau testas kartais gali b\xc5\xabti panaudojamas ir smegen\xc5\xb3 pa\xc5\xbeeidimo ar bendro neurologinio funkcionavimo \xc4\xafvertinimui._NEWLINE_NM\xc5\xbd (lietuvi\xc5\xa1kai da\xc5\xbenai vadinama HTP, H-T-P) 1948 m. suk\xc5\xabr\xc4\x97 John Buck, 1969 m. testas buvo patobulintas. Kadangi testas priklauso nuo subjektyvaus \xc4\xafvertinimo, j\xc4\xaf atliekantis asmuo turi b\xc5\xabti atitinkamai kvalifikuotas._NEWLINE_NM\xc5\xbd gali b\xc5\xabti taikomas nuo 3 met\xc5\xb3, da\xc5\xbeniausiai naudojama vaikams bei paaugliams.\n_START_SECTION_\nTesto proced\xc5\xabra\n_START_PARAGRAPH_\nPirmajame etape testuojamasis papra\xc5\xa1omas nupie\xc5\xa1ti nam\xc4\x85, med\xc4\xaf ir \xc5\xbemog\xc5\xb3 su spalvotais pie\xc5\xa1tukais. Kiekvienas pie\xc5\xa1inys pie\xc5\xa1iamas ant atskiro lapo, ir testuojamojo pra\xc5\xa1oma pie\xc5\xa1in\xc4\xaf padaryti kiek \xc4\xafmanom\xc4\x85 tikslesn\xc4\xaf. Pabaigus pie\xc5\xa1inius, testuojamajam u\xc5\xbeduodami su pie\xc5\xa1iniais susij\xc4\x99 klausimai, kuri\xc5\xb3 formaliai yra iki 60, ta\xc4\x8diau testuotojas gali improvizuoti. Pvz., apie namo pie\xc5\xa1in\xc4\xaf u\xc5\xbeduodamas klausimas gali skamb\xc4\x97ti \xe2\x80\x9eAr tai linksmas namas?\xe2\x80\x9c, \xe2\x80\x9eI\xc5\xa1 ko \xc5\xa1is namas padarytas?\xe2\x80\x9c._NEWLINE_Antrame etape pra\xc5\xa1oma nupie\xc5\xa1ti t\xc4\x85 pat\xc4\xaf nespalvotu pie\xc5\xa1tuku, v\xc4\x97liau seka pana\xc5\xa1\xc5\xabs klausimai kaip ir pirmame etape. Kai kurie testuotojai taiko tik vien\xc4\x85 testo etap\xc4\x85, savo nuo\xc5\xbei\xc5\xabra parinkdami pie\xc5\xa1imo priemon\xc4\x99._NEWLINE_Taip pat gali b\xc5\xabti taikomas testo variantas, kai pra\xc5\xa1oma nupie\xc5\xa1ti du skirtingos lyties asmenis, arba pie\xc5\xa1iniai pie\xc5\xa1iami visi ant vieno lapo.\n_START_SECTION_\nTesto interpretacija\n_START_PARAGRAPH_\nTesto interpretacijai atlikti sukurtos kelios interpretavimo sistemos. Testas suteikia informacijos apie asmenyb\xc4\x99, intelekt\xc4\x85, tarpasmeninius santykius ir asmenin\xc4\xaf po\xc5\xbei\xc5\xabr\xc4\xaf. Kreipiamas d\xc4\x97mesys tiek \xc4\xaf pie\xc5\xa1inio turin\xc4\xaf, tiek \xc4\xaf detales, tiek \xc4\xaf grafines charakteristikas.'